Pranešimas žiniasklaidai

2023-11-06

**EIMIN siekia regionus paversti patrauklesniais technologijų verslo plėtrai**

Ekonomikos ir inovacijų ministrės Aušrinės Armonaitės įsakymu skirta 260 stipendijų studentams, įstojusiems į valstybės finansuojamas STEM (informatikos, inžinerijos, matematikos) studijų krypčių programas. Šįmet stipendijos skirtos 9 regionų aukštųjų mokyklų studentams.

„Šių sričių talentai yra gyvybiškai reikalingi Lietuvos regionų verslams, kurie Lietuvoje kuria pridėtinę vertę turinčias darbo vietas ir investuoja į šalies ekonomiką. Siekdami užtikrinti informatikos, inžinerijos, matematikos studijų krypčių talentų ugdymą, jau ne pirmus metus būsimiems ir verslui reikalingiems aukštos kvalifikacijos darbuotojams skiriame tikslines stipendijas. Nuo šios iniciatyvos pradžios jau esame paskirstę 1 017 stipendijų“, – sako ekonomikos ir inovacijų ministrė A. Armonaitė.

Pasak ministrės, pramonės transformacija, pramonės 4.0 vystymasis priklauso nuo STEM profesionalų prieinamumo regione, kai visų šalies regionų įmonėse pradeda katastrofiškai trūkti STEM sričių darbuotojų. Tačiau inžinerinės studijos nėra populiarios, nors labai paklausios darbo rinkoje. EIMIN tikslinės stipendijos tampa svarbia priemone, prisidedančia prie aukštojo mokslo, studijų ir verslo sinergijos.

Ekonomikos ir inovacijų ministerijos skiriamos 200 eurų stipendijos yra mokamos visus ketverius bakalauro studijų laikotarpio metus.

„Tikslinių stipendijų pridėtinė vertė – motyvacija pasirinkti ir tęsti sudėtingas STEM studijas. Be to, tikslinės stipendijos skiriamos studentams, studijuojantiems aukštosiose mokyklose, kurios užtikrina būsimų aukštos kvalifikacijos darbuotojų bendradarbiavimą su verslo bendruomene, o vėliau ir jų integraciją į darbo rinką. Tokiu būdu visos pusės įsipareigoja užmegzti profesinius ryšius apskrityse, kur sėkmingai kuriasi verslai, užsitikrinant gerai apmokamą darbo vietą“, – sako ekonomikos ir inovacijų viceministrė Neringa Morozaitė-Rasmussen.

Šiais metais 200 eurų dydžio stipendijos skirtos pasirinkusiems studijas devyniose aukštojo mokslo įstaigose: Alytaus kolegijoje (Alytus), Klaipėdos universitete (Klaipėda), Klaipėdos valstybinėje kolegijoje (Klaipėda), Lietuvos aukštojoje jūreivystės mokykloje (Klaipėda), Marijampolės kolegijoje (Marijampolė), Panevėžio kolegijoje (Panevėžys), Vilniaus universitete (Šiauliai), Šiaulių valstybinėje kolegijoje (Šiauliai), Utenos kolegijoje (Utena).

Daugiau informacijos:

Ekonomikos ir inovacijų ministerijos

Ryšių su visuomene skyrius

El. p. info@eimin.lt